《秋怀 其七》
宋代·韩淲

壮士不逢时，失身杂蓬蒿。出门仰天笑，入门复悲号。

骥騄仰时仰，谁为九方皋。两鬓空未白，脱落已萧骚。

博文事华藻，驰辨如波涛。持此可求进，义命畏所操。

虽于交游间，好客时一遭。握手或对榻，气岸两相高。

奈此穷困何，耕凿敢辞劳。从渠肉食者，厌薄一世豪。

富哉汉公卿，朝夕醉醇醪。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。